BLA ดีด 4% โบรกฯชี้กำไรปี 65 แตะ 4.70 พันลบ. รับรายได้เพิ่ม-ตั้งสำรองลด ชูเป้า 50 บ.
BLA เด้ง 4% โบรกฯชี้กำไรปี 65 แตะ 4.70 พันลบ. ผลักดันจากเบี้ยรับ เพิ่มขึ้น 4% ตามกลุ่มเบี้ย รวมทั้งรายได้เพิ่มจากการลงทุนและการตั้งสำรองลด แนะนำราคาเป้าหมาย 50 บ.
18 ม.ค. 2565

ผู้สื่อข่าวรายงานว่าวันนี้ (18 ม.ค. 2565) ราคาหุ้นบริษัท กรุงเทพประกันชีวิต จำกัด (มหาชน) หรือ BLA ณ เวลา 11:02 น. อยู่ที่ระดับ 45.00 บาท เพิ่มขึ้น 1.75 บาท หรือ 4.05% โดยทำจุดสูงสุดที่ 45.00 บาท และทำจุดต่ำสุดที่ 43.50 บาท ด้วยมูลค่าการซื้อขาย 98.20 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (17 ม.ค.2565) ว่า BLA เป็นผู้ประกอบการในกลุ่มประกันชีวิต อันดับ 5-6 ในอุตสาหกรรมด้วย Market share 6% ซึ่งคาดกำไรปี 2564 อยู่ที่ 4.10 พันล้านบาท เพิ่มขึ้น 154% จากงวดเดียวกันของปีก่อน ส่วนปี 2565 อยู่ที่ 4.70 พันล้านบาท เพิ่มขึ้น 15% จากงวดเดียวกันของปีก่อนโดยปี 2565 ผลักดันจากเบี้ยรับ เพิ่มขึ้น 4% ตามกลุ่มเบี้ย Unit-linked (อิงผลตอบแทนลงทุน) ขณะที่ Bond yield ที่เป็นขาขึ้นจะช่วยทั้งการตั้งสำรองเบี้ยประกันระยะยาวลดลง รวมถึงรายได้จากการลงทุนจะเพิ่มขึ้นช่วง 2565-2566 ขณะที่ผลของโควิดยังบริหารจัดการได้ โดยระยะสั้นคาดกำไรไตรมาส 4/2564 เพิ่มขึ้นจากงวดเดียวกันของปีก่อน และเพิ่มขึ้นจากไตรมาสก่อน จาก Combined ratio มีแนวโน้มลดลง ขณะที่ธุรกิจมี CAR Ratio สูง 299%
สำหรับปัจจุบันซื้อขายบนค่า P/BV ที่ 1.38 เท่า ยังซื้อสะสมได้ในภาวะ Bond yield ขาขึ้น ซึ่งหุ้นเคยซื้อขายระดับค่า P/BV ที่ 2-3 เท่า ในช่วง Yield ขึ้น รวมถึงคิดเป็นค่า P/EV ที่ 1.10 เท่า ยังต่ำกว่าอดีตที่เคยซื้อขาย 1.20 เท่า
ทั้งนี้มองเป็นหุ้นรับประโยชน์จาก Bond yield ขาขึ้น ทั้งในเชิงรายได้การลงทุน, การตั้งสำรองเบี้ย รวมถึงมูลค่า EV เพิ่มตาม ROI และคาดกำไรไตรมาส 4/2564 เด่น ส่วนกำไรปี 2565 กลับไปใกล้กำไรปีพีค ขณะที่หุ้นยังซื้อขายค่า P/BV มีส่วนลดจากอดีต แนะนำราคาเป้าหมาย ปี 2565 ที่ 50 บาท